Document ID: 32008R1291

KOMMISSIONENS FORORDNING (EF) Nr. 1291/2008
af 18. december 2008
om godkendelse af programmer for bekæmpelse af salmonella i visse tredjelande, jf. Europa-Parlamentets og Rådets forordning (EF) nr. 2160/2003, om en liste over overvågningsprogrammer for aviær influenza i visse tredjelande og om ændring af bilag I til forordning (EF) nr. 798/2008
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/539/EØF af 15. oktober 1990 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (1), særlig artikel 21, stk. 1, artikel 22, stk. 3, artikel 23, artikel 24, stk. 2, artikel 26 og artikel 27a,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, stk. 4, og artikel 9, stk. 2, litra b),
under henvisning til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (3), særlig artikel 10, stk. 2, og
ud fra følgende betragtninger:
(1)
I henhold til Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (4) må de varer, nævnte forordning omfatter, kun importeres til og føres i transit gennem Fællesskabet fra tredjelande, områder, zoner eller segmenter opført i skemaet i del 1 i forordningens bilag I. Deri fastsættes desuden krav vedrørende udstedelse af veterinærcertifikat for sådanne varer, og modeller for de veterinærcertifikater, der skal ledsage dem, er fastsat i nævnte bilags del 2. Forordning (EF) nr. 798/2008 anvendes fra den 1. januar 2009.
(2)
I artikel 10 i forordning (EF) nr. 798/2008 er det fastsat, at hvis et overvågningsprogram for aviær influenza er påkrævet ifølge certifikatet, må varer kun importeres til Fællesskabet fra tredjelande, områder, zoner eller segmenter, som har haft et sådant program i mindst seks måneder, og programmet skal opfyldes kravet i nævnte artikel og er angivet i kolonne 7 i skemaet i del 1 i forordningens bilag I.
(3)
Brasilien, Canada, Chile, Kroatien, Schweiz, Sydafrika og USA har forelagt Kommissionen deres overvågningsprogrammer for aviær influenza til evaluering. Kommissionen har gennemgået programmerne, og de opfylder kravene i artikel 10 i forordning (EF) nr. 798/2008. Programmerne bør derfor angives i kolonne 7 i skemaet i del 1 i forordningens bilag I.
(4)
Ved forordning (EF) nr. 2160/2003 er der fastsat bestemmelser om bekæmpelse af salmonella og andre zoonotiske agenser hos forskellige fjerkræpopulationer i Fællesskabet. Ved nævnte forordning fastsættes der EF-mål for mindskelse af forekomsten af alle salmonellaserotyper af betydning for folkesundheden i forskellige fjerkræpopulationer i Fællesskabet. For at blive optaget eller forblive på listen over de tredjelande, hvorfra medlemsstaterne i henhold til fællesskabslovgivningen har tilladelse til at importere de dyr eller rugeæg, der er omfattet af nærværende forordning, skal det pågældende tredjeland for den relevante art eller kategori fra de datoer, der er anført i kolonne 5 i bilag I til forordning (EF) nr. 2160/2003, forelægge Kommissionen et bekæmpelsesprogram. Et sådant program bør svare til dem, der er forelagt af medlemsstaterne, og som skal godkendes af Kommissionen.
(5)
Kroatien har forelagt Kommissionen sine programmer for bekæmpelse af salmonella hos avlsfjerkræ af Gallus gallus, rugeæg deraf, æglæggende høner af Gallus gallus, konsumæg heraf og daggamle kyllinger af Gallus gallus til avl eller æglægning. Programmerne giver garantier, der er ligestillet med de garantier, der er foreskrevet i forordning (EF) nr. 2160/2003. De bør derfor godkendes.
(6)
Ved Kommissionens beslutning 2007/843/EF (5) godkendtes bekæmpelsesprogrammer forelagt af USA, Israel, Canada og Tunesien for så vidt angår salmonella i avlshønseflokke. USA har nu forelagt Kommissionen et supplerende program for bekæmpelse af salmonella for så vidt angår daggamle kyllinger af Gallus gallus til æglægning eller opfedning. Programmet giver garantier, der er ligestillet med de garantier, der er foreskrevet i forordning (EF) nr. 2160/2003. Det bør derfor godkendes. Israel har præciseret, at dets program for salmonellabekæmpelse kun omfatter produktionskæden for kyllingekød.
(7)
Som led i aftalen mellem Det Europæiske Fællesskab og Det Schweiziske Forbund om handel med landbrugsprodukter (6) har Schweiz forelagt Kommissionen sine programmer for bekæmpelse af salmonella hos avlsfjerkræ af Gallus gallus, rugeæg deraf, æglæggende høner af Gallus gallus, konsumæg heraf, daggamle kyllinger af Gallus gallus til avl eller æglægning samt slagtekyllinger. Programmerne giver garantier, der svarer til de garantier, der er foreskrevet i forordning (EF) nr. 2160/2003. Af hensyn til klarheden bør dette derfor angives i kolonne 9 i skemaet i del 1 i bilag I til forordning (EF) nr. 798/2008.
(8)
Visse andre tredjelande, der for øjeblikket er angivet i del 1 i bilag I til forordning (EF) nr. 798/2008, har endnu ikke forelagt Kommissionen noget program for salmonellabekæmpelse, eller de forelagte programmer giver ikke garantier, der er ligestillet med de garantier, der er foreskrevet i forordning (EF) nr. 2160/2003. Da kravene vedrørende avls- og brugsfjerkræ af Gallus gallus, æg deraf og daggamle kyllinger af Gallus gallus, jf. forordning (EF) nr. 2160/2003, finder anvendelse i Fællesskabet fra den 1. januar 2009, bør import fra de pågældende tredjelande af sådant fjerkræ og sådanne æg derfor ikke være tilladt efter nævnte dato. Listen over tredjelande, områder, zoner eller segmenter i del 1 i bilag I til forordning (EF) nr. 798/2008 bør derfor ændres i overensstemmelse hermed.
(9)
For at give garantier, der er ligestillet med de garantier, der er foreskrevet i forordning (EF) nr. 2160/2003, bør tredjelande, hvorfra medlemsstaterne kan importere slagtefjerkræ af Gallus gallus, attestere, at salmonellabekæmpelsesprogrammet er blevet anvendt på oprindelsesflokken, og at den pågældende flok er blevet testet for forekomst af salmonellaserotyper af betydning for folkesundheden.
(10)
Ved Kommissionens forordning (EF) nr. 1177/2006 af 1. august 2006 om gennemførelse af Europa-Parlamentets og Rådets forordning (EF) nr. 2160/2003 for så vidt angår krav vedrørende anvendelse af særlige bekæmpelsesmetoder som led i de nationale programmer for bekæmpelse af salmonella hos fjerkræ (7) er der fastsat visse bestemmelser om anvendelsen af antimikrobielle stoffer og vacciner som led i de nationale bekæmpelsesprogrammer.
(11)
Tredjelande, hvorfra medlemsstaterne kan importere slagtefjerkræ af Gallus gallus, bør attestere, at de særlige krav i forordning (EF) nr. 1177/2006 om anvendelse af antimikrobielle stoffer og vacciner er blevet anvendt. Hvis der er anvendt antimikrobielle stoffer til andre formål end salmonellabekæmpelse, bør dette også oplyses i veterinærcertifikatet, fordi en sådan anvendelse kan påvirke salmonellatesten ved importen. Standardveterinærcertifikatet til brug ved import af slagtefjerkræ og fjerkræ til udsætning som fjervildt, bortset fra strudsefugle, jf. del 2 i bilag I til forordning (EF) nr. 798/2008, bør derfor ændres i overensstemmelse hermed.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
De bekæmpelsesprogrammer, Kroatien forelagde Kommissionen den 11. marts 2008 i henhold til artikel 10, stk. 1, i forordning (EF) nr. 2160/2003, godkendes for så vidt angår salmonella hos avlsfjerkræ af Gallus gallus, rugeæg deraf, æglæggende høner af Gallus gallus, konsumæg heraf og daggamle kyllinger af Gallus gallus til avl eller æglægning.
Artikel 2
Det bekæmpelsesprogram, USA forelagde Kommissionen den 6. juni 2006 i henhold til artikel 10, stk. 1, i forordning (EF) nr. 2160/2003, godkendes for så vidt angår salmonella hos daggamle kyllinger af Gallus gallus til æglægning eller opfedning.
Artikel 3
De bekæmpelsesprogrammer, Schweiz forelagde Kommissionen den 6. oktober 2008, giver garantier, der svarer til de garantier, der er foreskrevet i artikel 10, stk. 1, i forordning (EF) nr. 2160/2003 for så vidt angår salmonella hos avlsfjerkræ af Gallus gallus, rugeæg deraf, æglæggende høner af Gallus gallus, konsumæg heraf, daggamle kyllinger af Gallus gallus til avl eller æglægning samt slagtekyllinger.
Artikel 4
Bilag I til forordning (EF) nr. 798/2008 ændres som anført i bilaget til nærværende forordning.
Artikel 5
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 2008.

Labels: 17
5
0
3
6